 NA RICHARD MUNGUTI IDARA ya urekebishaji tabia imeomba Mahakama ya Milimani, Nairobi ipewe siku saba kuandaa ripoti ya mhasiriwa aliyelaghaiwa Sh700,000 na mganga kutoka nchini Chad miaka mitano iliyopita. Abdoulaye Tamba Kouro aliyeachiliwa huru katika shtaka la kumlaghai Seneta wa Tana River Danson Muungatana Dola za Marekani ($) 1,000,000 (Sh76 milioni) atarudishwa kortini Novemba 22, 2023, kuhukumiwa. Kufuatia ombi hilo la afisa wa urekebishaji tabia (afisa wa probesheni) hakimu mkazi mahakama ya Milimani Bw Ben Mark Ekhubi aliamuru uamuzi katika kesi inayomkabili Kouro uahirishwe hadi Novemba 22, 2023. Bw Ekhubi alisema afisa huyo wa probesheni anahitaji muda zaidi kukamilisha kuandaa ripoti hiyo. “Sijafanikiwa kumhoji mlalamishi Bw Makau Muteke aliyelaghaiwa Sh700,000 na Kouro mnamo Machi 9, 2017, katika eneo la Sandalwood mtaani Westlands, Nairobi. Naomba nipewe siku saba kuikamilisha ripoti hii,” afisa wa urekebishaji tabia alimweleza Bw Ekhubi. Bw Ekhubi alimpata na hatia Kouro ya kumlaghai Bw Muteke Dola za Marekani $6,796 (Sh700,000) akidai ataziwekeza katika biashara kupata faida. Hakimu pia alimpata Kouro na hatia ya kuwa na pesa bandia sawa na Sh960,120,000 mnamo Oktoba 1, 2018. Miongoni mwa pesa bandia alizopatikana nazo Kouro ni Dola za Marekani 54,000 (sawa na Sh8,218,800) na Euro 19,000 (sawa na Sh3,139,626) katika sarafu mbalimbali. Kouro aliachiliwa huru katika shtaka la kumlaghai Seneta wa Tana River Danson Muungatana Dola za Marekani ($)1,000,000 (Sh76 milioni) akidai ataziwekeza katika biashara ya mafuta kati ya Aprili 20, 2011, na Aprili 29, 2013. Wakili Stanley Kang’ahi anayemtetea Kouro hakupinga ombi hilo la afisa wa urekebishaji tabia aruhusiwe kuandaa ripoti ya mhasiriwa aliyelaghaiwa Sh700,000. Mbali na Bw Muteke, pia afisa huyo wa idara ya urekebishaji tabia atamhoji Kouro kufahamu maisha yake na kazi anazofanya akiwa nchini Kenya kabla ya adhabu kutolewa. Akimshauri afisa huyo wa urekebishaji tabia aharakishe ripoti hiyo, Bw Ekhubi alisema “ripoti hiyo inasubiriwa kwa hamu na ghamu na wahusika wengine.” Mganga huyo sasa amesukumwa gereza la Industrial Area baada ya kujitetea katika shtaka la kumlaghai Bw Muteke $6796 (Sh700,000) alizodai ataziwekeza katika biashara ya mafuta mnamo Machi 9, 2017. Kouro aliyeponyoka kutumbukizwa jela miaka mingi kwa kumtapeli Bw Mungatana Sh76 milioni anazuiliwa katika Gereza la Viwandani baada ya. Akimwachilia Kouro katika shtaka la kumfilisi Bw Mungatana Sh76 milioni, Bw Ekhubi alisema upande wa mashtaka ulishindwa kuwasilisha ushahidi wa moja kwa moja kumhusisha mganga huyo na ulaghai huo. “Upande wa mashtaka haukuwasilisha ushahidi kuthibitisha jinsi Bw Mungatana alivyomkabidhi Kouro mamilioni hayo ya pesa,” Bw Ekhubi alisema akitoa uamuzi ikiwa raia huyo kutoka Afrika Magharibi alikuwa na kesi ya kujibu. “Muungatana alishindwa kuwasilisha ushahidi kuthibitisha alimpa Kouro mamilioni hayo ya pesa. Lilikuwa ni neno la Mungatana dhidi ya neno la Kouro,” Bw Ekhubi alisema katika uamuzi wake. Hakimu alisema upande wa mashtaka kuwasilisha ushahidi wa moja kwa moja ulilemaza shtaka hilo na kwamba “hana budi ila kulizamisha.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  